Belarrusos

Os **belarrusos** (en belarruso беларусы) son os habitants mayoritarios de Belarrusia y tamién habitan como minoría en Rusia, (en a rechión de Smolensk viven os krivichi u jriviche, consideraus Belarrusos), y Polonia. Parlan luengas eslavas orientals: lo ruso como luenga de cultura y lo belarruso que charran tradicionalment. Son de relichión cristiana ortodoxa.

## Luenga

O belarruso ye una luenga eslava oriental. En muitos caracters ye intermedio entre o ruso y o polaco. Os textos mes antigos en luenga eslava con rasgos belarrusos son d'o sieglo XIII. A zaguers s'o sieglo XV o belarruso ya heba substituyiu a lo latín como luenga escrita d'o Gran Ducau de Lituania. Os textos mes importants son os codigos churidicos (estatutos lituanos) de 1529, 1566 y 1588, amés de traduccions y prefacios d'a Biblia de Francis Skaryna. Manimenos en 1696 o parlamento polaco prenió a decisión de fer d'o polaco a sola luenga oficial en tota a Unión Polaco-Lituana y o belarruso cayó en desuso como luenga escrita.

O renaiximiento d'a luenga belarrusa se produció a primers d'o sieglo XIX como resultau d'investigacions folkloricas en tierras d'a Unión Polaco-Lituana absorbidas por l'Imperio Ruso, investigacions que quereban demostrar a identidat rusa u polaca d'a población local. L'acumulación d'ixos datos etnograficos, folkloricos y linguisticos conducioron a la conclusión que os belarrusos son un pueblo eslau diferenciau.

Con a publicación d'os periodicos *[[Nasha Dola]]* y *[[Nasha Niva]]* dende 1905 y l'aparición d'os primers escritors destacaus Kupalas, Kolas y Ahdanovich, se fixó una luenga estándard. En a primera guerra mundial os ocupants alemans permitioron l'uso d'esta luenga y que s'ubrisen escuelas belarrusas. Dende 1918 amaneixioron dos normas, a d'os belarrusos de Polonia que teneban como centro intelectural Vilna y a d'os belarrusos d'a URSS, (con a gramatica de Taraxkyevich u *Taraxkevitsa* como estándard). O belarruso sovietico desembolicó un os anyos 20 una terminolochía d'administración, de fuerzas armadas y ciencias, pero en o decenio de 1930 Stalin esclafó con una fura represión a vida intelectual belarrusa, ordenó una reforma ortografica en 1933 y unos cambios gramaticals enfilaus a amanar a luenga escrita a lo ruso. Os alemans permitioron periodicos en belarruso y escuelas en belarruso, pero os profesors yeran obchecto de represalias por parte d'os partisans.

Dimpués d'a segunda guerra mundial cada vegada i heba menos escuelas que fesen servir o belarruso. As autoridaz sovieticas ixemenaban a ideya que o belarruso yera dialecto rechional inferior y que a luenga d'alta cultura yera o ruso, muita chent deixó de charrar belarruso. Amés, charrar belarruso representaba o periglo d'estar acusau de nacionalista burgués. Manimenos dende os anyos setanta bel intelectual ha encomenzau a defender o belarruso y bi ha una nueva cheneración d'escritors.

O belarruso yera a sola luenga oficial d'a Belarus d'os primers anyos d'independencia, encara que i heba presions pa fer d'o ruso una segunda luenga oficial. O dictador postsovietico de Belarrusia yera pro-ruso y yera en contra d'o belarruso.

O belarruso s'escribe en alfabeto cirilico con dos normas, una anterior a 1933 (entre os emigraus y entre bel choven de Belarrusia) y posterior a 1933. Tamién existe un sistema alfabetico con caracters latinos, y os tartaros de Belarrusia fan servir a grafía arabe.

## Relichión
Os belarrusos gosan estar cristianos ortodoxos, y a ilesia ortodoxa de Belarrusia ye administrada por o patriarcau de Moscú. Bi ha una ilesia ortodoxa autocefala en a diaspora.

Os belarrusos ortodoxos yeran clasificaus como rusos y os belarrusos catolicos como polacos. A hierarquía catolica polaca administra a Ilesia Catolica de Belarrusia y no li fa goyo de considerar que i haiga belarrusos catolicos, manimenos os habitants de Belarrusia que alegan estar polacos son unos 300.000 mientres que os catolicos plegan a los 2.000.000.

Cualques belarrusos han encomenzau a recuperar a Ilesia Greco-Catolica u *Uniata* dende fa pocos anyos. En o decenio de 1990 encara no bi ha una traducción completa y consensuada d'a Biblia en belarruso.
 
Bi ha comunidaz de viellos creyents en bella zona de Belarrusia, a mes grant en Vyetka, cerca de Homyel, en 1913 yeran 98.000 individuos, y muitos d'ellos se consideran de nacionalidat belarrusa.

Bi ha supervivencias de celebracions y costumbres paganas d'o politeísmo eslau en o medio rural: como o *[[kupally]]* u solsticio de verano y *[[Dzyady]]*, cerimonia ritual con platos especials en recuerdo d'os antipasaus, o día d'os difuntos.

## Historia
O estau de Kiev esclata en o sieglo XII en unos cuantos principaus sozmesos por os mongols en 1239. Os sobirans lituanos consiguen refusar a los mongols y liberar a los eslaus orientals de Belarrusia d'o poder mongol. Os principes eslaus orientals prefieren estar en a subchección d'os lituanos que en a d'os mongols, y os eslaus orientals s'asocian con o pueblo lituano primero, y tamién con o pueblo polaco dende 1386 formando a Unión Polaco-Lituana.

### Os rutens en a Unión polaco-lituana
A unión Polaco-Lituana estió en luita contra os teutons (vencius en 1410), os tartaros u os turcos. Os eslaus orientals que quedan dentro d'a Unión Polaco-Lituana son denominaus rutens y son os antipasaus d'os actuals belarrusos y ucraineses. Os rutens charran una luenga encara cerca d'o protoeslau y que ye oficial en o Ducau de Lituania dica 1696. Dende o sieglo XVI una parte d'a nobleza rutena prene a luenga polaca y se converte a lo catolicismo u a lo calvinismo.

Os belarrusos actuals representan os rutens que yeran mes en contacto con os lituanos y os ucraineses os rutens que yeran mes en contacto con os polacos, sobretot cuan poco antes d'a Unión de Lublin (1569) os rutens d'o sud pasoron a depender de Polonia, quedando os rutens d'o norte en Lituania dentro d'a Republica d'as Dos Nacions. Os rutens de Smolensk quedoron pronto baixo a sobiranía de l'Imperio Ruso y son consideraus por beluns como belarrusos.

En 1596 se celebra o Sinodo de Brest en o que una asemblea de rutens fidels y clerigos d'a relichión ortodoxa restablix a comunión con Roma conservando o rito bizantín, con o que naixe a Ilesia Uniata, que no conseguirá aplegar a toz os rutens, pus muitos preferirán seguir estando en a subchección d'un metropolitano de Kiev independient de Roma.

### Os repartos de Polonia
En os repartos d'a Republica d'as Dos Nacions, os territorios habitaus por rutens d'o norte se converten en part de l'Imperio Ruso principalment en tres etapas:
*En 1772 Polotsk, Vitebsk, Moguilev y Gomel.
*En 1793 Minsk, Bobruisk y Pinsk.
*En 1795 Grodno, Novogrudok y Brest-Litovsk.

En l'Imperio Ruso os territorios belarrusos son denominaus Rusia Occidental, y a Ilesia Greco-Catolica queda ligada autoritariament y por a fuerza a la Ilesia ortodoxa en 1839.

Os etnografos por ixe tiempo investigaban as tradicions d'os belarrusos.

### Belarrusia como entredito entre Lituania, Polonia y a URSS

Cuan dimpués d'a Revolución d'Octubre as potencias centrals ocupan amplos territorios en o frent oriental, negocian con o nuevo gubierno ucrainés y reconoixen un Estau lituano a lo que conceden Grodno, Bialystok y Brest-Litovsk. Manimenos o 25 de marzo de 1918 se problamó a republica nacional de Belarrusia sin garra eco. Os polacos dende 1919 preboron de recuperar as mugas de 1772, extendendo a sobiranía polaca por os países rutens que enantes yeran d'a Unión Polaco-Lituana u d'a Republica d'as Dos Nacions. L'exercito polaco topetó cn l'Exercito Royo y lo fació reblar, encomenzando a guerra polaco-sovietica. A guerra polaco-sovietica conduce en 1920 a que o territorio d'os Belarrusos quede dividiu en dos entre Polonia y a URSS por una muga a l'este de Minsk, ratificada por o tractau de Riga o 18 de marzo de 1921. Os belarrusos serán a mayor part d'a población d'as rechions de Volinia y Vilna en a Polonia independient.

### Periodo d'entreguerras
O renaiximiento cultural belarruso se produce en o decenio de 1920 en o costau sovietico d'a muga. A Republica Socialista Sovietica de Belarrusia, fundada o 1 de chinero de 1919 arredol de Minsk y Bobruisk será una republica constitutiba d'a URSS o 30 d'aviento de 1922 con Rusia, Ucraína y Trascaucasia. Entre 1924 y 1926 s'exampla con Polotsk, Vitevsk, Moguilov y Gomel. Queda una muga fixada entre Rusia y Belarrusia corresponde a la muga entre Rusia y Polonia antes de 1772. A luenga belarrusa encomienza a estar normalizada y s'esviella socialment. Se prene como modelo una d'as parlas locals tradicionals pa convertir-se en luenga oficial y muitos belarrusos la han d'aprender en a escuela. Por un tiempo se fa oficial a luenga belarrusa y se creya una elite intelectual belarrusa, pero o Stalinismo reprimirá estas expresions y diezmará a clase intelectual.

### Belarrusia dende 1939 dica 1991
O Pacto chermano-sovietico de 1939 permite a los sovieticos ocupar a metat occidental de Belarrusia, baixo poder polaco y que l'anterior Polonia quede dividida entre o III Reich y a URSS. Belarrusia se reunifica,con o paso d'as rechions de Vilna y Volinia ta a RSS de Belarrusia. L'exercito royo fa limpiezas etnicas de población polaca y muitos polacos son deportaus ta Cazaquistán. En 1941 os alemans atacan a la Unión Sovietica y ocupan Belarrusia. S'organiza una resistencia partisana que se mantién dica a contraofensiva sovietica de 1944. En as selvas bi ha una resistencia de partisans que son hostils a la ideya d'una identidat belarrusa, y matan a los mayestros que amuestran a luenga belarrusa. Os *[[Einsatzgruppen]]* eliminan a población chudieva en a retraguarda d'as linias alemanas. En 1944 l'exercito royo recupera Belarrusia.

En 1945 se creya una nueva muga con Polonia basada en a linia Curzon, considerada dende 1919 como muga etnica, encara que no lo veigan asinas os polacos. A Belarrusia d'a postguerra teneba un ministerio d'Afers Esteriors teoricament diferent d'a URSS, y Belarrusia fa part o mesmo que Ucraína d'os fundadors d'a ONU, pero o país dependeba en realidat d'a URSS de tot. A presión politica y cultural rusa ye muito fuerte, y por eixemplo a mitat d'o decenio de 1980 no i heba garra escuela en Minsk que amostrase belarruso. En zaguerías d'este decenio amanixió o Frent Popular Belarruso. Belarrusia estió o país mes perchudicau por o desastre nucleyar de Chernobil de 1986.

### Belarrusia independient
A independencia de Belarrusia ye mes resultau d'as circustancias que d'a voluntat nacional d'un pueblo que deseye a independencia. Lo que quereban mes os belarrusos yera una renovación politica d'a unión de republicas, un cambio politico con fin d'a hechemonía politica d'o Partiu Comunista, unas eleccions libres y reparacions por o desastre de Chernobil. A independencia de Belarrusia plega por as circustancias, cuan diferents republicas socialistas sovieticas van declarando a independencia y se descompone a URSS.

O golpe militar d'agosto de 1991 en Rusia significó a fin d'a URSS, y o 8 d'aviento de 1991 os presidents de Rusia, Belarrusia y Ucraína (as republicas eslavas), firmoron a fin d'a URSS y a formación d'a CEI (Comunidat d'Estaus Independients). Dende ixe inte Belarrusia ha teniu buenas relacions con Rusia.

En setiembre de 1991 a republica prenió o nombre de *Belarus* en cuenta de *Belorosija*. Staniskav Chchkevitch se convertió en chefe d'Estau *de facto*, pero fue destituito y reemplazau en chinero de 1994 por Mietchislav Grib.

## Referencias

## Bibliografía
* André Sellier, Jean Sellier: *Atlas de los pueblos de Europa Central*. Acento editorial.
* Felipe Fernández-Armesto: *Los hijos de Zeus. Pueblos, etnias y culturas de Europa*. 1996 Grijalbo.